กฎกระทรวงการอนุญาตโฆษณาเกี่ยวกับการบำบัดรักษาผู้ติดยาเสพติด พ.ศ. 2567
ประกาศวันที่ 2024-08-19

content: กฎกระทรวง การอนุญาตโฆษณาเกี่ยวกับการบำบัดรักษาผู้ติดยาเสพติด พ.ศ. ๒๕๖๗
content: อาศัยอำนาจตามความในมาตรา ๒๔ วรรคสอง แห่งพระราชบัญญัติให้ใช้ประมวลกฎหมายยาเสพติด พ.ศ. ๒๕๖๔ และมาตรา ๑๒๒ วรรคสอง แห่งประมวลกฎหมายยาเสพติด รัฐมนตรีว่าการกระทรวงสาธารณสุขออกกฎกระทรวงไว้ ดังต่อไปนี้
sectionNo: 1
content: ข้อ ๑ ให้ยกเลิกข้อ ๖ ข้อ ๗ ข้อ ๘ ข้อ ๙ ข้อ ๑๐ และข้อ ๑๑ แห่งกฎกระทรวงกำหนดหลักเกณฑ์ วิธีการ และเงื่อนไข การขออนุญาตและการออกใบอนุญาตโฆษณายาเสพติดให้โทษ และโฆษณาเกี่ยวกับการบำบัดรักษาผู้ติดยาเสพติดให้โทษ พ.ศ. ๒๕๕๓
sectionNo: 2
content: ข้อ ๒ ในกฎกระทรวงนี้ “โฆษณา” หมายความว่า การกระทำไม่ว่าโดยวิธีใด ๆ ให้ประชาชนเห็น ได้ยิน หรือทราบข้อความ ภาพ เสียง หรือเครื่องหมายที่ทำให้บุคคลทั่วไปสามารถเข้าใจความหมายได้ “ใบอนุญาต” หมายความว่า ใบอนุญาตโฆษณาเกี่ยวกับการบำบัดรักษาผู้ติดยาเสพติด
sectionNo: 3
content: ข้อ ๓ การขออนุญาตโฆษณาเกี่ยวกับการบำบัดรักษาผู้ติดยาเสพติดให้กระทำได้ ในกรณีดังต่อไปนี้ (๑) การโฆษณาชื่อ คุณวุฒิ หรือความสามารถของผู้ประกอบวิชาชีพในสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด (๒) การโฆษณาชื่อ ที่ตั้ง หรือกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด (๓)
sectionNo: 3
content: การโฆษณาเกี่ยวกับยา ผลิตภัณฑ์สมุนไพร เครื่องมือแพทย์ หรือผลิตภัณฑ์อื่นที่ใช้เกี่ยวกับการบำบัดรักษาผู้ติดยาเสพติด (๔) การโฆษณาแจ้งข่าวสารหรือแจ้งกิจกรรมในวันสำคัญ
sectionNo: 4
content: ข้อ ๔ การแสดงชื่อหรือกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด คุณวุฒิหรือความสามารถของผู้ประกอบวิชาชีพในสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด ซึ่งแสดงไว้ ณ สถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด ให้สามารถกระทำได้โดยไม่ต้องยื่นคำขออนุญาต
sectionNo: 5
content: ข้อ ๕ ผู้ใดประสงค์จะโฆษณาเกี่ยวกับการบำบัดรักษาผู้ติดยาเสพติด ให้ยื่นคำขอรับใบอนุญาตต่อผู้อนุญาต พร้อมด้วยข้อมูล เอกสาร หรือหลักฐาน ดังต่อไปนี้ (๑) หลักฐานแสดงตัวของผู้ขอรับใบอนุญาตที่ทางราชการเป็นผู้ออกให้ (๒)
sectionNo: 5
content: กรณีที่เป็นการโฆษณาคุณวุฒิหรือความสามารถของผู้ประกอบวิชาชีพในสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด ให้แสดงเอกสารหรือหลักฐานแสดงคุณวุฒิหรือความสามารถของผู้ประกอบวิชาชีพที่เกี่ยวกับการบำบัดรักษาผู้ติดยาเสพติด (๓) กรณีที่เป็นการโฆษณาชื่อ ที่ตั้ง
sectionNo: 5
content: หรือกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด ให้แสดงหลักฐานการจัดตั้งสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติดเป็นสถานที่ทำการบำบัดรักษาผู้ติดยาเสพติด (๔) ข้อความ เสียง ภาพ หรือภาพยนตร์ หรือสิ่งบันทึกเสียงหรือภาพที่ประสงค์จะโฆษณา (๕)
sectionNo: 5
content: กรณีที่เป็นการโฆษณาที่อ้างอิงผลการศึกษาวิจัยตามหลักสากล ต้องมีเอกสารอ้างอิงเป็นที่ยอมรับและเชื่อถือได้ตามหลักเกณฑ์ที่ปลัดกระทรวงสาธารณสุขกำหนดโดยประกาศในราชกิจจานุเบกษา (๖) แผนการโฆษณา โดยมีรายละเอียดอย่างน้อยระบุถึงประเภทของสื่อ และช่วงเวลาในการโฆษณา (๗)
sectionNo: 5
content: กรณีที่ข้อความโฆษณาได้ทำขึ้นเป็นภาษาต่างประเทศ ให้ผู้ขอรับใบอนุญาตจัดทำคำแปลเป็นภาษาไทยโดยมีคำรับรองของผู้แปลส่งให้ผู้อนุญาตเพื่อประกอบการพิจารณาด้วย ทั้งนี้ การรับรองความถูกต้องของคำแปลเป็นภาษาไทยให้เป็นไปตามกฎหมายว่าด้วยวิธีปฏิบัติราชการทางปกครอง
sectionNo: 6
content: ข้อ ๖ เมื่อได้รับคำขอรับใบอนุญาต ให้ผู้อนุญาตตรวจสอบคำขอรับใบอนุญาต รวมทั้งข้อมูล เอกสาร และหลักฐานว่าถูกต้องและครบถ้วนหรือไม่ หากไม่ถูกต้องหรือขาดข้อมูล เอกสาร หรือหลักฐานใด ให้แจ้งผู้ขออนุญาตทราบทันที ถ้าเป็นกรณีที่สามารถแก้ไขเพิ่มเติมได้ในขณะนั้น
sectionNo: 6
content: ให้แจ้งให้ผู้ขออนุญาตแก้ไขเพิ่มเติมคำขอรับใบอนุญาต หรือส่งข้อมูล เอกสารหรือหลักฐานเพิ่มเติมให้ครบถ้วน ถ้าเป็นกรณีที่ไม่อาจดำเนินการได้ในขณะนั้น ให้บันทึกความบกพร่องนั้นไว้ และแจ้งให้ผู้ขออนุญาตแก้ไขเพิ่มเติมคำขอรับใบอนุญาต หรือจัดส่งข้อมูล เอกสาร
sectionNo: 6
content: หรือหลักฐานให้ถูกต้องและครบถ้วนภายในระยะเวลาที่ผู้อนุญาตกำหนด ในกรณีที่การยื่นคำขอรับใบอนุญาตมิได้กระทำโดยวิธีการทางอิเล็กทรอนิกส์ ให้ผู้อนุญาตและผู้ขออนุญาตลงนามไว้ในบันทึกนั้นด้วย ในกรณีที่ผู้ขออนุญาตยื่นคำขอรับใบอนุญาต รวมทั้งข้อมูล เอกสาร และหลักฐานถูกต้องและครบถ้วนแล้ว
sectionNo: 6
content: ให้ผู้อนุญาตออกหลักฐานการรับคำขอให้แก่ผู้ขออนุญาต ในกรณีที่ผู้ขออนุญาตไม่แก้ไขเพิ่มเติมคำขอรับใบอนุญาตหรือไม่ส่งข้อมูล เอกสาร หรือหลักฐานให้ถูกต้องและครบถ้วนภายในระยะเวลาที่ผู้อนุญาตกำหนด ให้ถือว่าผู้ขออนุญาตไม่ประสงค์จะดำเนินการต่อไป และให้ผู้อนุญาตจำหน่ายเรื่องออกจากสารบบ
sectionNo: 7
content: ข้อ ๗ ในกรณีที่คำขอรับใบอนุญาต รวมทั้งข้อมูล เอกสาร และหลักฐานถูกต้องครบถ้วน ให้ผู้อนุญาตพิจารณาคำขอรับใบอนุญาตให้แล้วเสร็จภายในสามสิบวันนับแต่วันที่ได้รับคำขอรับใบอนุญาต และให้ผู้อนุญาตมีหนังสือแจ้งให้ผู้ขออนุญาตทราบภายในเจ็ดวันนับแต่วันที่พิจารณาเสร็จ ในกรณีที่ผู้อนุญาตมีคำสั่งไม่อนุญาต
sectionNo: 7
content: ให้มีหนังสือแจ้งให้ผู้ขออนุญาตทราบภายในเจ็ดวันนับแต่วันที่มีคำสั่งไม่อนุญาต พร้อมด้วยเหตุผลและสิทธิอุทธรณ์
sectionNo: 8
content: ข้อ ๘ การอนุญาตให้โฆษณาเกี่ยวกับการบำบัดรักษาผู้ติดยาเสพติดต้องเป็นไปตามหลักเกณฑ์และเงื่อนไข ดังต่อไปนี้ (๑) การโฆษณาชื่อ ที่ตั้ง หรือกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติดต้องเป็นไปตามกฎหมายว่าด้วยสถานพยาบาล (๒)
sectionNo: 8
content: การโฆษณาคุณวุฒิหรือความสามารถของผู้ประกอบวิชาชีพในสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติดต้องเป็นไปตามกฎหมายว่าด้วยการประกอบวิชาชีพนั้น (๓) การโฆษณาต้องไม่แสดงข้อความที่ระบุกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด
sectionNo: 8
content: คุณวุฒิหรือความสามารถของผู้ประกอบวิชาชีพที่เกี่ยวกับการบำบัดรักษาผู้ติดยาเสพติดอันเป็นเท็จ โอ้อวดเกินความจริง ทำให้เข้าใจผิดว่าเป็นจริง หรือการใช้ข้อความอื่นใดที่มีความหมายในทำนองเดียวกัน (๔) การโฆษณาเกี่ยวกับยา ผลิตภัณฑ์สมุนไพร เครื่องมือแพทย์
sectionNo: 8
content: หรือผลิตภัณฑ์อื่นที่ใช้เกี่ยวกับการบำบัดรักษาผู้ติดยาเสพติดต้องเป็นไปตามกฎหมายที่เกี่ยวข้องกำหนด (๕) การโฆษณาที่แสดงข้อความเกี่ยวกับการบำบัดรักษาผู้ติดยาเสพติดโดยมีการอ้างอิงเอกสาร เอกสารอ้างอิงนั้นต้องเป็นที่ยอมรับและเชื่อถือได้ และไม่ทำให้สำคัญผิดในสาระสำคัญเกี่ยวกับการบำบัดรักษานั้น (๖)
sectionNo: 8
content: การโฆษณาที่อ้างอิงผลการศึกษาวิจัยต้องเป็นการศึกษาวิจัยตามระเบียบวิธีวิจัยตามมาตรฐานสากล มีเอกสารอ้างอิงเป็นที่ยอมรับและเชื่อถือได้ และไม่ทำให้สำคัญผิดในสาระสำคัญเกี่ยวกับการบำบัดรักษานั้น (๗) การโฆษณาแจ้งข่าวสารหรือแจ้งกิจกรรมในวันสำคัญต่าง ๆ กระทำได้เฉพาะกิจกรรม สถานที่ หรือสื่อโฆษณา
sectionNo: 8
content: และวันเวลาที่จัดกิจกรรมนั้น (๘) ข้อความหรือวิธีการในการโฆษณาต้องเป็นไปโดยสุภาพ ไม่แสดงความทุกข์ทรมานของผู้ป่วย หรือขัดต่อความสงบเรียบร้อยหรือศีลธรรมอันดีของประชาชน
sectionNo: 9
content: ข้อ ๙ การยื่นคำขอ การแจ้ง หรือการติดต่อใด ๆ และการออกเอกสารหลักฐานต่าง ๆ ตามกฎกระทรวงนี้ ให้ดำเนินการตามกฎหมายว่าด้วยการปฏิบัติราชการทางอิเล็กทรอนิกส์ ในกรณีที่มีเหตุไม่สามารถดำเนินการโดยวิธีการทางอิเล็กทรอนิกส์ได้ ให้ดำเนินการ ณ สถานที่ ดังต่อไปนี้ (๑)
sectionNo: 9
content: สำนักงานเลขานุการคณะกรรมการบำบัดรักษาและฟื้นฟูผู้ติดยาเสพติด กระทรวงสาธารณสุข (๒) สำนักงานสาธารณสุขจังหวัดแห่งท้องที่ที่สถานพยาบาลยาเสพติดหรือสถานฟื้นฟูสมรรถภาพผู้ติดยาเสพติดนั้นตั้งอยู่ (๓) สถานที่อื่นตามที่ปลัดกระทรวงสาธารณสุขกำหนดโดยประกาศในราชกิจจานุเบกษา
sectionNo: 10
content: ข้อ ๑๐ คำขอและใบอนุญาตตามกฎกระทรวงนี้ ให้เป็นไปตามแบบที่ปลัดกระทรวงสาธารณสุขกำหนดโดยประกาศในราชกิจจานุเบกษา
sectionNo: 11
content: ข้อ ๑๑ ผู้รับใบอนุญาตต้องโฆษณาให้ตรงตามที่ได้รับอนุญาต และต้องระบุเลขที่ใบอนุญาตไว้ในสื่อโฆษณาทุกครั้ง
content: ให้ไว้ ณ วันที่ ๑๕ สิงหาคม พ.ศ. ๒๕๖๗ สมศักดิ์ เทพสุทิน รัฐมนตรีว่าการกระทรวงสาธารณสุข
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๑๒๒ วรรคสอง แห่งประมวลกฎหมายยาเสพติด บัญญัติให้การขออนุญาต การออกใบอนุญาต และเงื่อนไขในการโฆษณาตามใบอนุญาตเกี่ยวกับการบำบัดรักษาผู้ติดยาเสพติด ให้เป็นไปตามหลักเกณฑ์ วิธีการ และเงื่อนไขที่รัฐมนตรีว่าการกระทรวงสาธารณสุขกำหนดในกฎกระทรวง
content: จึงจำเป็นต้องออกกฎกระทรวงนี้